b"\n_START_ARTICLE_\nAltres significatius\n_START_PARAGRAPH_\nEn la sociologia, el terme altres significatius fa refer\xc3\xa8ncia a les persones amb qui, en els primers estadis de desenvolupament d'un infant, aquest tindr\xc3\xa0 relacions de depend\xc3\xa8ncia vitals i emotives i per aix\xc3\xb2 vincles estables i \xc3\xadntims, que marcaran la imatge que tindr\xc3\xa0 de si mateix i del m\xc3\xb3n que l'envolta (principalment en la socialitzaci\xc3\xb3 prim\xc3\xa0ria i la resocialitzaci\xc3\xb3, per\xc3\xb2 tamb\xc3\xa9 crearan els fonaments de la socialitzaci\xc3\xb3 secund\xc3\xa0ria)._NEWLINE_Els altres significatius, terme creat pel soci\xc3\xb2leg, psic\xc3\xb2leg i fil\xc3\xb2sof estatunidenc George H. Mead, s\xc3\xb3n els encarregats de conferir de cultura i d'integrar i adaptar-hi l'individu, tant en el proc\xc3\xa9s de la socialitzaci\xc3\xb3 prim\xc3\xa0ria, on s\xc3\xb3n el primer i principal agent socialitzador i on exerceixen una influ\xc3\xa8ncia que engloba la totalitat de la persona socialitzada, com en la resocialitzaci\xc3\xb3, on es torna a establir un fort vincle emocional que permet una nova socialitzaci\xc3\xb3 sobre la personalitat ja formada._NEWLINE_En el proc\xc3\xa9s de la socialitzaci\xc3\xb3 prim\xc3\xa0ria, es comencen a establir les primeres relacions, tant amb el mateix cos com amb l'ambient f\xc3\xadsic com amb els altres significatius, amb qui s'estableix una relaci\xc3\xb3 de depend\xc3\xa8ncia i uns vincles estables d'on dependr\xc3\xa0 el posterior desenvolupament de la persona i la imatge que es far\xc3\xa0 de si mateixa. En aquest proc\xc3\xa9s, els altres significatius assumeixen la seva funci\xc3\xb3 socialitzadora expl\xc3\xadcitament i impl\xc3\xadcitament, educant l'infant dins del conjunt de normes que regulen la vida social  i introduint-lo al seu context cultural. Gr\xc3\xa0cies a ells, l'infant s'identifica i juga a imitar els rols d'aquests, ja que durant aquesta primera inf\xc3\xa0ncia s'emmiralla i apr\xc3\xa8n dels seus familiars i de les persones m\xc3\xa9s properes._NEWLINE_La societat es pot definir com la pr\xc3\xb2pia experi\xc3\xa8ncia de l'\xc3\xa9sser hum\xc3\xa0 en les seves relacions amb el conjunt de persones i l'entorn on es desenvolupen les seves activitats. Per aix\xc3\xb2, la societat viscuda per l'infant, l'\xc3\xbanica existent per a ell i on ocorre el primer proc\xc3\xa9s de socialitzaci\xc3\xb3 de la seva vida, \xc3\xa9s la que conforma la seva relaci\xc3\xb3 amb aquestes persones m\xc3\xa9s properes, en no haver descobert encara la societat, o el que Mead anomena l'altre generalitzat._NEWLINE_Amb la imitaci\xc3\xb3 dels rols de tots els altres significatius -com la fam\xc3\xadlia i l'escola- l'infant forma la seva identitat personal i descobreix que les normes apreses en el context immediat dels altres significatius s\xc3\xb3n aplicables a la resta de les situacions socials, descobrint aix\xc3\xad l'altre generalitzat, la resta de la societat. Aix\xc3\xad, l'infant passar\xc3\xa0 gradualment d'unes relacions definides per la freq\xc3\xbc\xc3\xa8ncia, la intimitat l'inter\xc3\xa8s i l'afectivitat amb l'altre significatiu a unes relacions m\xc3\xa9s pragm\xc3\xa0tiques, funcionals i en les que no necess\xc3\xa0riament hi haur\xc3\xa0 un lligam afectiu amb l'altre generalitzat."